แนวโน้มหุ้นพลิกเป็นบวกแรง
นักวิเคราะห์คาดตลาดหุ้นไทยวันนี้พลิกมาบวกแรง ตามต่างประเทศ รับ อีซีบี ลดดอกเบี้ย  ลุ้นทำนิวไฮอีกรอบ
3 พ.ค. 2556

นักวิเคราะห์คาดตลาดหุ้นไทยวันนี้พลิกมาบวกแรง ตามต่างประเทศ รับ อีซีบี ลดดอกเบี้ย  ลุ้นทำนิวไฮอีกรอบ
นายประกิต สิริวัฒนเกตุ ผู้จัดการฝ่ายกลยุทธ์ลงทุน บล.เอเชียพลัส คาดวันนี้ตลาดหุ้นไทยจะพลิกกลับมาเป็นบวกค่อนข้างแรง จากตลาดหุ้นต่างประเทศปรับตัวขึ้นแรง หลังธนาคารกลางยุโรป (ECB) ปรับลดอัตราดอกเบี้ยลง แต่มองว่าตลาดรับข่าวไประดับหนึ่งแล้ว ทั้งนี้ มองว่า money supply ในตลาดค่อนข้างล้น ประกอบกับความเชื่อมั่นกลับมา เพราะตัวเลขแรงงานของสหรัฐไม่ได้แย่ จึงกลับเข้ามาเก็งกำไรกันหมด 
ตลาดหุ้นบ้านเราวันนี้มีโอกาสปรับเพิ่มขึ้น แม้ว่าต่างชาติขายสุทธิวานนี้ 150 ล้านบาท แต่ในส่วน NVDR กลับซื้อ 3.7 หมื่นล้านบาท ซึ่งสะท้อนการเก็งกำไรระยะสั้นของต่างชาติที่ยังคงมีอยู่ ขณะที่ภาค Real Sector และภาคบริการต่างๆ ของไทยยังดีเชื่อว่าจะเป็นตัวกระตุ้น ให้มีแรงเก็งกำไรเข้ามาอีก 
วันนี้ คาดว่า ตลาดมีโอกาสทำนิวไฮอีกในรอบ 19 ปี ประเมินแนวต้านไว้ที่ 1,612 จุด และสัปดาห์หน้ามองว่าจะไปถึง 1,647 จุด ตลาดหุ้นค่อนข้างสดใส ส่วนแนวรับวันนี้ให้ไว้ที่ 1,578 จุด